Afgryse oor besending van 60 000 skape na Midde-OosteArgieffoto ter illustrasie. (Foto: Unsplash) Die Nasionale Dierebeskermingsvereniging (NDBV) het sy skok en afgryse uitgespreek oor die Al Shuwaikh-vaartuig wat Maandag by die hawe in Oos-Londen in die Oos-Kaap aangekom het om glo sowat 60 000 skape te laai en na die Midde-Ooste te vervoer. Volgens die NDBV het ŉ invoerder van Koeweit genaamd Al Mawashi ’n onderneming in Suid-Afrika geregistreer en maak hulle tans gebruik van ŉ plaaslike uitvoerder om ongeveer 60 000 skape te voorsien en hulle later vandeesweek te help om dié vrag skape te laai. Die NDBV sê die voorneme is glo om jaarliks ​​600 000 stuks vee uit te voer. Die NDBV voer aan dat die lewendige uitvoer van diere ter see vir die doeleindes van slagting onaanvaarbaar en onnodig is. “Suid-Afrika moet standpunt inneem teen hierdie gruwelike en onnodige praktyk en eerder verpakte vleis uitvoer wat nie net sal sorg dat diere nie onnodig ly nie, maar ook die land se sukkelende ekonomie sal help,” het Grace de Lange, senior inspekteur en bestuurder van die NDBV se beskermingseenheid vir plaasdiere, gesê. Die vereniging voer aan dat die vaart vanaf Suid-Afrika na die Midde-Ooste, wat oor die Arabiese See strek en die Straat van Hormuz binnegaan, baie stresvol vir die diere sal wees. “Hierdie gebiede is bevestig as hoë‑risikogebiede vir hittestres tydens die tydperk van Mei tot Oktober.” Volgens De Lange veroorsaak hoë temperature van dié aard dat skape nie in staat is om hul liggaamstemperatuur te reguleer nie. Bewyse toon dat gekombineerde hitte en humiditeit gedurende ŉ reis in dié tydperk dus katastrofiese vlakke kan bereik wat tot hitte-uitputting kan lei en “tot gevolg het dat skape lewend kook”. Die hitte is ook nie die enigste bekommernis met die reis nie. Die NDBV is ook bekommerd dat die diere longontsteking kan opdoen en mekaar kan vertrap. Om sake te vererger sal daar ook meer as 100 000 liter urine saam met die diere aan boord wees. Die vereniging benadruk dat weke van onbehandelde afval, gemeng met hoë temperature, ’n dodelike ontlastingmengsel sal veroorsaak en dat dit gevaarlik vir die diere sal wees om te gaan lê omdat hulle die risiko loop om lewendig begrawe te word. Die ammoniak wat vrygestel word, kan die oë en kele van diegene aan boord brand en dit kan ook tot respiratoriese infeksies lei. “Baie diere sal nie die reis oorleef nie. Die kumulatiewe sterftes op Al Mawashi se vloot vir die tydperk van 1980 tot die eerste helfte van 2017 is meer as 1,5 miljoen,” het De Lange gesê.